b'\n_START_ARTICLE_\nFlunitrazepam\n_START_SECTION_\nFarmakologiske egenskaper\n_START_PARAGRAPH_\nFlunitrazepam er 7-10 ganger mer potent enn diazepam. Effekten kommer 15-20 minutter etter inntak og varer vanligvis i 6-8 timer. Det er stor fare for tilvenning selv etter kortvarig bruk.  _NEWLINE_Godkjent indikasjon i Norge er kortvarig behandling av s\xc3\xb8vnl\xc3\xb8shet. Det brukes ogs\xc3\xa5 en del som premedikasjon f\xc3\xb8r medisinske prosedyrer som koloskopi og tannlegebehandling.  P\xc3\xa5 grunn av avhengighetsproblematikken er flunitrazepam klassifisert som narkotikum, og kan bare skrives ut p\xc3\xa5 A-resept.\n_START_SECTION_\nHistorikk\n_START_PARAGRAPH_\nFlunitrazepam ble utviklet av Roche tidlig p\xc3\xa5 1970-tallet, og kom p\xc3\xa5 markedet i Europa i 1975. Det ble lansert som et sovemiddel uten bivirkninger. Food and Drug Administration har ikke godkjent medikamentet for medisinsk bruk i USA, og det er et ulovlig legemiddel der. _NEWLINE_De f\xc3\xb8rste tablettene kom i 1 mg og 2 mg, men p\xc3\xa5 grunn av potensen ble 2 mg-tablettene raskt tatt av markedet. Man ans\xc3\xa5 lenge flunitrazepam for \xc3\xa5 v\xc3\xa6re et sikkert og trygt sovemiddel, og var p\xc3\xa5 80-tallet, og frem til begynnelsen av 90-\xc3\xa5rene, Norges mest solgte sovemiddel._NEWLINE_For \xc3\xa5 redusere forskrivningen ble flunitrazepam flyttet fra reseptgruppe B til reseptgruppe A i 2003. Resultatet er et betydelig redusert forbruk, men dette har i stor grad blitt kompensert med en \xc3\xb8kning i forskrivningen av andre benzodiazepiner, s\xc3\xa6rlig alprazolam (Xanor), klonazepam (Rivotril) og nitrazepam (Apodorm og Mogadon). Forbruket av ulovlig innf\xc3\xb8rt flunitrazepam, s\xc3\xa6rlig fra \xc3\x98st-Europa, er betydelig._NEWLINE_En av hovedgrunnene til at Rohypnol ble flyttet opp i gruppen av medikamenter som fra da av kun ble tilgjengelig i Norge med en A-resept, skyldes de mange d\xc3\xb8dsfallene blant norske heroinmisbrukere. Mange heroinmisbrukerne injiserte en blanding av Rohypnol og heroin, en livsfarlig kombinasjon som har krevd mange liv. I f\xc3\xb8lge reseptregisteret s\xc3\xa5 stupte antall reseptutskrivinger ned til litt over 4000 i l\xc3\xb8pet av det f\xc3\xb8rste \xc3\xa5ret etter at Rohypnol ble flyttet opp i resept gruppe A. Produsenten av Rohypnol, Roche, fant det norske markedet s\xc3\xa5ledes lite og ul\xc3\xb8nnsomt at de trakk tilbake Rohypnol fra det norske markedet. Selv om Rohypnol i mange \xc3\xa5r n\xc3\xa5 har v\xc3\xa6rt avregistrert som legemiddel i Norge, s\xc3\xa5 er det fortsatt tilgjengelig. Hvis fastlegen finner det til pasientens beste, og hvor alle andre medikamenter for alvorlige s\xc3\xb8vnproblemer er pr\xc3\xb8vd ut, s\xc3\xa5 kan legen s\xc3\xb8ke Legemiddelverket om dispensasjon p\xc3\xa5 pasientens vegne, om tillatelse til \xc3\xa5 gi pasienten resept p\xc3\xa5 Rohypnol. Det enkelte apotek bestiller i s\xc3\xa5 fall Rohypnol direkte fra grossist. I Norge vil dette si direkte fra Sveits._NEWLINE_Rohypnol har de siste \xc3\xa5rene blitt ulovlig i mange land. B\xc3\xa5de bruk og besittelse av Rohypnol kan medf\xc3\xb8re beslag, b\xc3\xb8ter eller verre, ved innreise til enkelte land. M\xc3\xa5 man absolutt ha med seg Rohypnol ved reise til land utenfor Europa, s\xc3\xa5 er det s\xc3\xa6rdeles viktig at man har en legeattest p\xc3\xa5 engelsk med seg p\xc3\xa5 reisen. Oppgi alltid korrekt informasjon p\xc3\xa5 innreiseskjemaet man m\xc3\xa5 fylle ut p\xc3\xa5 flyet f\xc3\xb8r landing. Er man i tvil etter ankomst, g\xc3\xa5 p\xc3\xa5 r\xc3\xb8d sone eller kontakt uoppfordret innreisekontrollen.\n_START_SECTION_\nMisbruk\n_START_PARAGRAPH_\nP\xc3\xa5 grunn av den raskt innsettende sl\xc3\xb8vende virkningen og indusering av hukommelsestap, har flunitrazepam blitt brukt som voldtektsdop. Rohypnoltabletter er dessuten raskt oppl\xc3\xb8selige og kan lett tilsettes en drink. Det er usikkert hvor mange av voldtektene som kan tilskrives flunitrazepam alene, fordi det oftest er et samtidig h\xc3\xb8yt inntak av alkohol. De fleste flunitrazepam-preparatene er tilsatt farge blant annet for \xc3\xa5 forhindre at det blir tilsatt drikke._NEWLINE_Flunitrazepam er meget popul\xc3\xa6rt i misbruksmilj\xc3\xb8er, og brukes b\xc3\xa5de peroralt og intraven\xc3\xb8st. Det forsterker en del av effektene til heroin, blant annet hemming av respirasjonen. Flunitrazepam er involvert i sv\xc3\xa6rt mange av d\xc3\xb8dsfallene som skyldes heroin og metadon. Det brukes ogs\xc3\xa5 for \xc3\xa5 motvirke s\xc3\xb8vnl\xc3\xb8shet, uro, paranoia og andre negative effekter utl\xc3\xb8st av kokain, amfetamin og andre sentralstimulerende midler._NEWLINE_Fra 2012 er flunitrazepam ikke lenger i produksjon.'